钦定古今图书集成/方舆汇编/职方典/第1293卷 > 《送孟琯序》前人
## 钦定古今图书集成/方舆汇编/职方典/第1293卷 > 《送孟琯序》前人

今年孟氏子于郴，年甚少，礼甚虔，手其文一编甚钜。
退披其编以读之，尽其书，无有不能，吾固心存而目
识之矣。其十月，吾道于衡潭以之荆，累累见孟氏子
焉，其所与偕，尽善人长者，吾益以奇之。今将去是而
随举于京师，虽不有请，犹将强而授之，以就其志，况
其请之烦耶？京师之进士以千数人，靡所不有，吾常
折肱焉。其要在详择而固交之。善虽不吾与。吾将彊
而附。不善虽不吾恶，吾将彊而拒。苟如是，其于高爵
犹阶而升堂。又况其细故者耶。